text: [{"text_idx": "#000001", "text": "Jo\u0301lapry\u0301\u00f0i vi\u00f0 sjarmu. Eitt ra\u0301k sum hevur stungi\u00f0 seg upp, er ta\u00f0 o\u0301perfekta jo\u0301lapry\u0301\u00f0i"}, {"text_idx": "#000002", "text": "I\u0301 seinasta blogginum skriva\u00f0i eg um, at stuttligar jo\u0301laku\u0301lur eru no\u0301gv at si\u0301ggja aftur i\u0301 a\u0301r. Men ta\u00f0 eru ikki einans stuttligar jo\u0301laku\u0301lur, i\u00f0 eru ta\u00f0 ny\u0301ggja ra\u0301ki\u00f0. Eitt anna\u00f0 ra\u0301k hevur eisini stungi\u00f0 seg upp, er ta\u00f0 o\u0301perfekta jo\u0301lapry\u0301\u00f0i."}, {"text_idx": "#000003", "text": "Jo\u0301lapry\u0301\u00f0i\u00f0, i\u00f0 er seyma\u00f0, skal ikki vera alt ov perfekt, men helst hava trevsa\u00f0ir toykantar, skeivar formar og blanda\u00f0 mynstur. Tu\u0301 kanst gloyma alt um, at stressa yvir jo\u0301lapry\u0301\u00f0i\u00f0, ti\u0301 o\u0301perfekt jo\u0301lapry\u0301\u00f0i er ta\u00f0 perfekta pry\u0301\u00f0i\u00f0."}, {"text_idx": "#000004", "text": "Hesin tendensurin gevur a\u0301bendingar um, at okkum da\u0301ma v\u00e6l ting, i\u00f0 eru hondgj\u00f8rd, og sum onkur hevur lagt k\u00e6rleika i\u0301 at gera, i\u0301sta\u00f0in fyri ting i\u0301 eru ho\u0301pframleidd."}, {"text_idx": "#000005", "text": "Vanliga hava f\u00f8royingar go\u0301\u00f0 skapanarevni, so eg ivist ikki i\u0301, at fleiri kunnu fa\u0301a i\u0301bla\u0301stur til eitthv\u00f8rt projekt. Tu\u0301 kanst ny\u0301ta alt fra\u0301 pastel lita\u00f0um pappi\u0301ri og glimmuri, til to\u0301gv og stri\u0301put toy, ta\u0301 jo\u0301lapry\u0301\u00f0i\u00f0i\u00f0 skal klippast og seymast. Da\u0301mar t\u00e6r eisini hetta ra\u0301ki\u00f0? So er i\u0301bla\u0301stur at heinta her:"}, {"text_idx": "#000006", "text": "Domonique er navni\u00f0 handan instagram vangan @instabydomi. Hon er sera skapandi, ti\u0301 at hon b\u00e6\u00f0i seymar og heklar ymiskt pry\u0301\u00f0i \u2013 millum anna\u00f0 jo\u0301lapry\u0301\u00f0i, ny\u0301tta\u0301rspry\u0301\u00f0i, pa\u0301skapry\u0301\u00f0i o.s.fr. Hon skapar heilt einastandandi hondgj\u00f8rdir lutir, og hv\u00f8rt verk hon ger, er eitt eind\u00f8mi. Hon dugir serstakliga v\u00e6l at fa\u0301a ta\u00f0, i\u00f0 hon ger, at si\u0301ggja perso\u0301nligt og einstakt u\u0301t. Hon leggur ikki i\u0301, um tra\u0301\u00f0irnir eru trevsutir og/ella um a\u00f0rir skeivleikar eru, og ta\u00f0 haldi eg eisini er sjarmerandi vi\u00f0 hennara verkum."}, {"text_idx": "#000007", "text": "Tine er kvinnan handan instagram vangan @albertine_brask. Hon er listhandverkari og f\u00e6st vi\u00f0 ymiskt kreativt. Serliga, er ta\u00f0 pappi\u0301rsklipp, keramikk og hekling, i\u00f0 hon f\u00e6st vi\u00f0. Hon pyntar pappi\u0301rsklipp vi\u00f0 millum anna\u00f0 glimmuri og lametta. Hon ny\u0301tir serligt pastel lita\u00f0 pappi\u0301r, sum ger, at ta\u00f0 s\u00e6r deiliga fri\u0301skligt u\u0301t. Hon gongur ikki so h\u00f8gt uppi\u0301, at alt skal vera klipt sno\u0301rabeint. Heldur da\u0301mar henni, ta\u0301 ta\u00f0 er eitt sindur skeivt, ti\u0301 at ta\u00f0 ger hv\u00f8rt einstakt verk serstakt og perso\u0301nligt."}]